CELEX: 32019D1903
Language: sl
Date: 2019-11-08 00:00:00
Title: Izvedbeni sklep Sveta (EU) 2019/1903 z dne 8. novembra 2019 o dovoljenju Češki, da uporabi splošni mehanizem obrnjene davčne obveznosti, ki odstopa od člena 193 Direktive 2006/112/ES

14.11.2019   
               
               
                  SL
               
               
                  Uradni list Evropske unije
               
               
                  L 293/101
               
            
         IZVEDBENI SKLEP SVETA (EU) 2019/1903
         z dne 8. novembra 2019
         o dovoljenju Češki, da uporabi splošni mehanizem obrnjene davčne obveznosti, ki odstopa od člena 193 Direktive 2006/112/ES
         SVET EVROPSKE UNIJE JE –
         ob upoštevanju Pogodbe o delovanju Evropske unije,
         ob upoštevanju Direktive Sveta 2006/112/ES z dne 28. novembra 2006 o skupnem sistemu davka na dodano vrednost (1) ter zlasti člena 199c(4) Direktive,
         ob upoštevanju predloga Evropske komisije,
         ob upoštevanju naslednjega:
         
                     (1)
                  
                  
                     Člen 199c Direktive 2006/112/ES državam članicam z odstopanjem od člena 193 navedene direktive in pod določenimi pogoji do 30. junija 2022 dovoljuje uvedbo splošnega mehanizma obrnjene davčne obveznosti za dobave blaga in storitev, ki niso čezmejne, pod pogojem, da je oseba, ki je dolžna plačati DDV, davčni zavezanec, kateremu se opravijo vse dobave blaga in storitev nad pragom 17 500 EUR za transakcijo.
                  
               
                     (2)
                  
                  
                     V dopisih, ki ju je Komisija evidentirala 21. januarja 2019 in 22. marca 2019, je Češka zaprosila za dovoljenje za uporabo splošnega mehanizma obrnjene davčne obveznosti.
                  
               
                     (3)
                  
                  
                     Vrzel pri pobiranju DDV je leta 2014 na Češkem znašala 16,14 % skupne davčne obveznosti za DDV v skladu z metodo in podatki, navedenimi v končnem poročilu Komisije iz leta 2016 z dne 23. avgusta 2016, o vrzeli pri pobiranju DDV. Vrzel pri pobiranju DDV na Češkem tako presegla mediano vrzeli pri pobiranju DDV v Skupnosti (10,4 %) za več kot 5 odstotnih točk.
                  
               
                     (4)
                  
                  
                     Glede na oceno učinka, ki je bila priložena predlogu Direktive Sveta (EU) 2018/2057 (2), s katero je bil uveden splošni mehanizem obrnjene davčne obveznosti, je znašala stopnja davčnega vrtiljaka več kot 25 % celotne vrzeli pri pobiranju DDV na Češkem.
                  
               
                     (5)
                  
                  
                     Češka je Komisiji predložila podatke, iz katerih je razvidno, da ukrepi niso zadostovali za boj proti davčnemu vrtiljaku, čeprav je Češka izvedla več nadzornih ukrepov, ki so obrodili pozitivne rezultate. Tudi upravno sodelovanje na področju DDV se je izkazalo kot nezadostno za boj proti davčnemu vrtiljaku.
                  
               
                     (6)
                  
                  
                     Češka je Komisiji predložila podrobne informacije, iz katerih je razvidno, da se zaradi uvedbe splošnega mehanizma obrnjene davčne obveznosti pričakuje ocenjen dobiček iz izpolnjevanja davčnih obveznosti in pobiranja davkov 10 milijard čeških kron (CZK). Češka je tudi izjavila, da bo celotno dodatno breme za podjetja in davčne organe po pričakovanjih znašalo 604 milijonove CZK. Ocenjen dobiček iz izpolnjevanja davčnih obveznosti in pobiranja davkov zato presega ocenjeno celotno dodatno breme za najmanj 25 %.
                  
               
                     (7)
                  
                  
                     Glede na to, da Češka ne pričakuje znatnega celotnega dodatnega bremena za podjetja in davčne organe zaradi uvedbe splošnega mehanizma obrnjene davčne obveznosti, podjetja in davčni organi ne bodo imeli višjih stroškov od tistih, ki nastanejo zaradi uporabe drugih nadzornih ukrepov.
                  
               
                     (8)
                  
                  
                     Češka je zaprosila za dovoljenje za uporabo splošnega mehanizma obrnjene davčne obveznosti od 1. januarja 2020 do 30. junija 2022.
                  
               
                     (9)
                  
                  
                     Češka je Komisiji potrdila, da bo sprejela ukrepe za obveščanje davčnih zavezancev o uvedbi splošnega mehanizma obrnjene davčne obveznosti prek elektronske pošte, javnih predavanj, razprav s poslovnimi združenji, spletišča davčne uprave ter s pomočjo tiskanega ali elektronskega promocijskega gradiva.
                  
               
                     (10)
                  
                  
                     Češka je Komisiji predložila podroben opis svojih obstoječih mehanizmov za nadzor DDV in potrdila, da bodo z dodatno kodo splošnega mehanizma obrnjene davčne obveznosti obstoječi ukrepi zadostovali za zagotovitev učinkovitega delovanja in spremljanja uporabe splošnega mehanizma obrnjene davčne obveznosti.
                  
               
                     (11)
                  
                  
                     Na podlagi informacij, ki jih je Češka predložila Komisiji, se šteje, da ta država izpolnjuje pogoje iz člena 199c(1) Direktive 2006/112/ES ter da zahteva, ki jo je predložila Češka, izpolnjuje pogoje iz člena 199c(3) navedene direktive. Zato je primerno, da se Češki dovoli uporaba splošnega mehanizma obrnjene davčne obveznosti od 1. januarja 2020 do 30. junija 2022.
                  
               
                     (12)
                  
                  
                     Odstopanje ne bo imelo negativnega učinka na lastna sredstva Unije, pridobljena iz DDV –
                  
               SPREJEL NASLEDNJI SKLEP:
         
            Člen 1
            Z odstopanjem od člena 193 Direktive 2006/112/ES se Češki dovoli uporaba splošnega mehanizma obrnjene davčne obveznosti v skladu s členom 199c navedene direktive za obdobje od 1. januarja 2020 do 30. junija 2022.
         
         
            Člen 2
            Ta sklep začne učinkovati z dnem uradne obvestitve.
            Uporablja se od 1. januarja 2020 do 30. junija 2022.
         
         
            Člen 3
            Ta sklep je naslovljen na Češko republiko.
         
         
            V Bruslju, 8. novembra 2019
            
               
                  Za Svet
               
               
                  Predsednik
               
               M. LINTILÄ
            
         
         
            (1)  UL L 347, 11.12.2006, str. 1.
         
            (2)  Direktiva Sveta (EU) 2018/2057 z dne 20. decembra 2018 o spremembi Direktive 2006/112/ES o skupnem sistemu davka na dodano vrednost v zvezi z začasno uporabo splošnega mehanizma obrnjene davčne obveznosti za dobavo blaga in storitev nad določenim pragom (UL L 329, 27.12.2018, str. 3).